Σολ Κάμπελ

Ο **Σάλζιρ «Σολ» Τζερεμάια Κάμπελ** (αγγλικά: Sulzeer "Sol" Jeremiah Campbell) (18 Σεπτεμβρίου 1974) είναι Άγγλος πρώην επαγγελματίας ποδοσφαιριστής, ο οποίος αγωνιζόταν ως αμυντικός και νυν προπονητής ποδοσφαίρου. Η τελευταία ομάδα του ως προπονητής ήταν η Σάουθεντ Γιουνάιτεντ.

Γεννημένος στο Ανατολικό Λονδίνο από Τζαμαϊκανούς γονείς, ο Κάμπελ ξεκίνησε την καριέρα του στην Τότεναμ το Δεκέμβριο του 1992. Πέρασε εννέα χρόνια στους Σπερς, σκοράροντας 10 γκολ σε 255 εμφανίσεις και ήταν αρχηγός της ομάδας στη νίκη στον τελικό του Λιγκ Καπ το 1999 εναντίον της Λέστερ Σίτι. Το 2001, εντάχθηκε στην Άρσεναλ, την αντίπαλο της Τότεναμ από το Βόρειο Λονδίνο, με ελεύθερη μεταγραφή και ως αποτέλεσμα παρέμεινε μια βαθιά αντιδημοφιλής φιγούρα μεταξύ των υποστηρικτών των Σπερς. Στα πέντε χρόνια και τις 195 εμφανίσεις του στην Άρσεναλ, κέρδισε δύο Πρέμιερ Λιγκ και δύο Κύπελλα Αγγλίας, που περιελάμβαναν το νταμπλ του πρωταθλήματος και του Κυπέλλου Αγγλίας 2001–02 και ήταν μέλος της ομάδας που έγινε γνωστή ως *The Invincibles* (Ανίκητοι) για την αήττητη σεζόν τους το 2003–04. Σκόραρε το μοναδικό γκολ της Άρσεναλ στην ήττα της με 2–1 από την Μπαρτσελόνα στον τελικό του ΟΥΕΦΑ Τσάμπιονς Λιγκ το 2006. Τον Αύγουστο του 2006 εντάχθηκε στην Πόρτσμουθ με ελεύθερη μεταγραφή. Τα τρία χρόνια του με τον σύλλογο περιελάμβαναν τη νίκη τους στον τελικό του Κυπέλλου Αγγλίας του 2008. Στο τέλος της σεζόν 2008-09, έκανε την αιφνιδιαστική κίνηση να αγωνιστεί τρία επίπεδα κάτω στην πυραμίδα του αγγλικού ποδοσφαίρου, για να ενταχθεί στη Νοτς Κάουντι της Λιγκ Του με ελεύθερη μεταγραφή. Αποχώρησε από τον σύλλογο κοινή συναίνεση τον Σεπτέμβριο του 2009, έχοντας παίξει μόλις έναν αγώνα για τον σύλλογο. Τον επόμενο χρόνο, έκανε μια σύντομη επιστροφή στην Άρσεναλ, πριν τελειώσει την καριέρα του στη Νιούκασλ Γιουνάιτεντ.

Έχοντας ήδη κερδίσει συμμετοχές για την Εθνική Αγγλίας Κ21 και την Εθνική Αγγλίας Β, ο Κάμπελ κέρδισε την πρώτη του από τις 73 συμμετοχές του για την Εθνική Αγγλίας ανδρών σε ηλικία 21 ετών. Τον Μάιο του 1998, ο Κάμπελ έγινε ο τότε δεύτερος νεότερος αρχηγός της Αγγλίας, μετά τον Μπόμπι Μουρ, σε ηλικία 23 ετών και 248 ημερών. Το 2006, έγινε ο μόνος παίκτης που εκπροσώπησε την Αγγλία σε 6 συνεχόμενες μεγάλες διοργανώσεις, παίζοντας στα Ευρωπαϊκά Πρωταθλήματα του 1996, του 2000 και του 2004 και στα Παγκόσμια Κύπελλα του 1998, του 2002 και του 2006. Ονομάστηκε στις Ομάδες της Διοργάνωσης για το Παγκόσμιο Κύπελλο του 2002 και το Ευρωπαϊκό Πρωτάθλημα του 2004. Άλλες διακρίσεις περιλαμβάνουν την παρουσία στην Ομάδα της Χρονιάς της Πρέμιερ Λιγκ τρεις φορές, το 1999, το 2003 και το 2004.

Τον Φεβρουάριο του 2015, ο Κάμπελ ανακοίνωσε τη φιλοδοξία του να είναι υποψήφιος Δήμαρχος του Λονδίνου του Συντηρητικού Κόμματος στις εκλογές του 2016, αλλά δεν προκρίθηκε στον κατάλογο.

## Σταδιοδρομία σε συλλόγους

## Εθνική ομάδα
Ο Κάμπελ ήταν βασικός στις διάφορες ομάδες νέων της Αγγλίας και κέρδισε δύο βραβεία του Παίκτης του Αγώνα κατά τη διάρκεια του Ευρωπαϊκού Πρωταθλήματος Κ19 του 1993, το οποίο κέρδισε η Αγγλία με μια νίκη με 1–0 επί της Τουρκίας.

Ο Κάμπελ έκανε το ντεμπούτο του στην εθνική ανδρών ως αλλαγή σε αγώνα εναντίον της Ουγγαρίας στις 18 Μαΐου 1996. Αν και είχε μόνο μία συμμετοχή μέχρι τη στιγμή που ο Τέρι Βέναμπλς επέλεξε την ομάδα του για το Ευρωπαϊκό Πρωτάθλημα του 1996, ο Κάμπελ εντάχθηκε στην ομάδα ως αναπληρωματικός αμυντικός. Έκανε τη δεύτερη συμμετοχή του στον αγώνα της φάσης των ομίλων εναντίον της Σκωτίας, στη νίκη με 2-0, πάλι ως αλλαγή.

Τα επόμενα δύο χρόνια, υπό τον νέο προπονητή Γκλεν Χοντλ, ο Κάμπελ έγινε τακτικό μέλος της άμυνας της Αγγλίας, συνεργαζόμενος με τους Γκάρεθ Σάουθγκεϊτ και Τόνι Άνταμς. Στις 29 Μαΐου 1998, σε ηλικία 23 ετών και 248 ημερών, ο Κάμπελ έγινε ο δεύτερος νεότερος αρχηγός της Αγγλίας, μετά τον Μπόμπι Μουρ, σε μια ισοπαλία με 0–0 εναντίον του Βελγίου, αν και ο Μάικλ Όουεν στη συνέχεια προσπέρασε τον Κάμπελ αφού ήταν αρχηγός της Αγγλίας εναντίον της Παραγουάης τον Απρίλιο του 2002. Ο Κάμπελ ξεκίνησε και τους τέσσερις αγώνες της Αγγλίας στο Παγκόσμιο Κύπελλο του 1998.

Κατά τη διάρκεια του Παγκοσμίου Κυπέλλου του 1998, ο Κάμπελ ενεπλάκη σε ένα εξαιρετικά αμφιλεγόμενο περιστατικό στο παιχνίδι του δεύτερου γύρου της Αγγλίας εναντίον της Αργεντινής. Με λιγότερο από δέκα λεπτά για το τέλος του αγώνα, το σκορ ήταν 2-2 και η Αγγλία έμεινε με δέκα παίκτες μετά την αποβολή του Ντέιβιντ Μπέκαμ. Ο Κάμπελ σκόραρε με κεφαλιά έπειτα από κόρνερ και έτρεξε για να πανηγυρίσει το πρώτο του διεθνές γκολ, το οποίο φαινόταν να ήταν το νικητήριο γκολ που θα έβαζε την Αγγλία στα προημιτελικά. Ωστόσο, ο διαιτητής ακύρωσε το γκολ, αφού έκρινε ότι ο Άλαν Σίρερ είχε περεμποδίσει αντικανονικά τον τερματοφύλακα της Αργεντινής και η Αγγλία έχασε τελικά τον αγώνα στη διαδικασία των πέναλτι.

Ο Κάμπελ ήταν ο βασικός κεντρικός αμυντικός της Αγγλίας σε όλη την επιτυχημένη εκστρατεία προκριματικών για το Ευρωπαϊκό Πρωτάθλημα του 2000 υπό τον νέο προπονητή Κέβιν Κίγκαν και έπαιξε και στα τρία παιχνίδια των ομίλων στη διοργάνωση, από την οποία η Αγγλία αποχώρησε μετά την ήττα από τη Ρουμανία.

Μετά την αποχώρηση του Τόνι Άντμας, ο Κάμπελ συνεργάστηκε με τον Ρίο Φέρντιναντ στην επιτυχημένη εκστρατεία προκριματικών της Αγγλίας για το Παγκόσμιο Κύπελλο του 2002, που πραγματοποιήθηκε στη Νότια Κορέα και την Ιαπωνία. Σκόραρε το μοναδικό του διεθνές γκολ στη διοργάνωση, μια κεφαλιά από κόρνερ του Μπέκαμ στον εναρκτήριο αγώνα των ομίλων εναντίον της Σουηδίας. Ο αγώνας έληξε 1–1, αλλά στον επόμενο αγώνα, η Αγγλία νίκησε την Αργεντινή με 1–0. Η συνεργασία του Κάμπελ με τον Φέρντιναντ ήταν αναπόσπαστο μέρος μιας ισχυρής αμυντικής απόδοσης σε όλη τη διάρκεια της διοργάνωσης και ήταν ο μόνος παίκτης της Αγγλίας που ονομάστηκε στην Κορυφαία Ομάδα της διοργάνωσης. Η Αγγλία προχώρησε στα προημιτελικά, όπου έχασε από την ενδεχόμενη νικήτρια Βραζιλία, παρόλο που έπαιξε τα τελευταία 30 λεπτά με δέκα παίκτες.

Ο Κάμπελ διατήρησε τη θέση του στο κέντρο της άμυνας καθώς συμμετείχε στην επιτυχημένη εκστρατεία των προκριματικών της Αγγλίας για το Ευρωπαϊκό Πρωτάθλημα του 2004. Η Αγγλία έφτασε στον αγώνα των προημιτελικών με την οικοδέσποινα Πορτογαλία, και με το σκορ να είναι ισόπαλο 1–1, ο Κάμπελ σκόραρε μια κεφαλιά, που φαινόταν πως θα ήταν το νικητήριο γκολ για την Αγγλία. Ωστόσο, ο Ελβετός διαιτητής Ουρς Μάιερ αποφάσισε ότι ο Τζον Τέρι έσπρωξε τον Πορτογάλο τερματοφύλακα Ρικάρντο Περέιρα και αντ΄ αυτού έδωσε φάουλ. Το παιχνίδι έληξε 2-2 μετά την παράταση και η Αγγλία έχασε στη διαδικασία των πέναλτι.

Ο Κάμπελ συνέχισε να παίζει για την Αγγλία μετά το Ευρωπαϊκό Πρωτάθλημα του 2004, αν και η θέση του στην ομάδα είχε γίνει λιγότερο ασφαλής από την εμφάνιση της κεντρικής αμυντικής συνεργασίας των Τέρι και Φέρντιναντ, η οποία άνθισε κατά την περίοδο απουσίας του Κάμπελ με τραυματισμό το 2005. Ονομάστηκε στην ομάδα της Αγγλίας για το Παγκόσμιο Κύπελλο του 2006, αλλά ήταν τρίτη επιλογή, με τον προπονητή Σβεν-Γιόραν Έρικσον να προτιμά τη συνεργασία των Τέρι και Φέρντιναντ. Ωστόσο, μετά από ένα χτύπημα στον Φέρντιναντ, ο Κάμπελ μπήκε ως αλλαγή στον αγώνα των ομίλων της Αγγλίας εναντίον της Σουηδίας, γεγονός που τον έκανε τον πρώτο παίκτη που εκπροσώπησε την Αγγλία σε έξι συνεχόμενες διεθνείς διοργανώσεις. Μετά την παραίτηση του Έρικσον, ο νέος προπονητής, Στιβ ΜακΚλάρεν, επέλεξε να ψάξει άλλους παίκτες για το κεντρικό αμυντικό δίδυμο και ο Κάμπελ δεν επιλέχθηκε για πρώτη φόρα για τον αγώνα εναντίον της Ελλάδας τον Αύγουστο του 2006.

Μετά από τους τραυματισμούς των Λέντλι Κινγκ, Τζόναθαν Γούντγκεϊτ και Μάικλ Ντόσον, μαζί με την απόσυρση του Τζέιμι Κάραγκερ από την εθνική ομάδα, ο Κάμπελ ανακλήθηκε στην εθνική ομάδα. Έπαιξε τέσσερις αγώνες υπό τον ΜακΚλάρεν, καθώς η εκστρατεία των προκριματικών της Αγγλίας ήταν ανεπιτυχείς.

Ο νέος προπονητής, Φάμπιο Καπέλλο, δεν επέλεξε τον Κάμπελ για την πρώτη του ομάδα τον Ιανουάριο του 2008. Ο Κάμπελ απολάμβανε μια καλή πορεία κατά την επιστροφή του στην Άρσεναλ και είχε διατηρήσει την ελπίδα να φτάσει στην ομάδα της Αγγλίας για το Παγκόσμιο Κύπελλο του 2010, που θα ήταν η τέταρτη έξοδος του στην παγκόσμια σκηνή μαζί με ένα ρεκόρ 7ης μεγάλης διοργάνωσης για τη χώρα του. Ωστόσο, δεν συμπεριλήφθηκε στην προκαταρκτική ομάδα των 30 παικτών του Καπέλο, με τον προπονητή να επιλέγει αντ΄ αυτού τους Κάραγκερ και Κινγκ μεταξύ άλλων ως πιθανή αμυντική κάλυψη για τους Τέρι και Φέρντιναντ.

## Σταδιοδρομία ως προπονητής
Στις 30 Ιανουαρίου 2017, ο Κάμπελ ονομάστηκε βοηθός προπονητή του Ντένις Λόρενς, αφού ο τελευταίος διορίστηκε προπονητής της Εθνικής Τρινιντάντ και Τομπάγκο.

### Μάκλσφιλντ Τάουν
Ο Κάμπελ διορίστηκε προπονητής της Μάκλσφιλντ Τάουν ΦΚ στις 27 Νοεμβρίου 2018, η οποία τότε ήταν στην τελευταία θέση στη Φούτμπολ Λιγκ Του και πέντε βαθμούς μακριά από την ασφάλεια. Υπό τον Κάμπελ, η Μάκλσφιλντ Τάουν τερμάτισε 22η στη Φούτμπολ Λιγκ Του, τρεις βαθμούς πάνω από τις δύο τελευταίες θέσεις του υποβιβασμού. Κέρδισαν την σωτηρία την τελευταία αγωνιστική της σεζόν μετά την ισοπαλία με 1-1 με την Κέιμπριτζ Γιουνάιτεντ. Είχε 8 νίκες και 12 ισοπαλίες στα 30 παιχνίδια του ως προπονητής. Ανακοινώθηκε στις 15 Αυγούστου 2019 ότι ο Κάμπελ θα αποχωρούσε από τον οικονομικά προβληματικό σύλλογο, κατόπιν κοινής συμφωνίας. Το Δεκέμβριο του 2019, ο Κάμπελ υποστήριξε μια προσφορά της HM Revenue and Customs για την εκκαθάριση του συλλόγου, ισχυριζόμενος ότι του οφείλει 180.000 £.

### Σάουθεντ Γιουνάιτεντ
Στις 22 Οκτωβρίου 2019, ο Κάμπελ διορίστηκε προπονητής της Σάουθεντ Γιουνάιτεντ στην Φούτμπολ Λιγκ Ουάν. Ο Κάμπελ παρακολούθησε τη νέα του ομάδα να χάνει με 7–1 από την Ντόνκαστερ Ρόβερς πριν αναλάβει την ευθύνη για το πρώτο του παιχνίδι — μια εντός έδρας ήττα με 3–1 από την Ίπσουιτς Τάουν. Στις 18 Ιανουαρίου 2020, η Σάουθεντ κέρδισε το δεύτερο παιχνίδι της υπό τον Κάμπελ, μια εκτός έδρας νίκη με 2–1 επί της Άκρινγκτον Στάνλεϊ, την πρώτη νίκη του συλλόγου στο πρωτάθλημα από το Σεπτέμβριο του 2019. Ωστόσο, οι οικονομικοί περιορισμοί εμπόδισαν τον Κάμπελ να αποκτήσει νέους παίκτες κατά τη μεταγραφική περίοδο του Ιανουαρίου 2020. Τον Ιούνιο του 2020, η σεζόν ολοκληρώθηκε πρόωρα λόγω της πανδημίας COVID-19 στην Αγγλία. Εκείνη την εποχή, η Σάουθεντ ήταν δεύτερη από το τέλος στη Λιγκ Ουάν, 16 πόντους από την ασφάλεια. Μετά την απόφαση να μην ξεκινήσει ξανά η σεζόν, η Σάουθεντ υποβιβάστηκε στη Λιγκ Του. Ο Κάμπελ αποχώρησε από τον σύλλογο στις 30 Ιουνίου 2020.

## Πολιτικές απόψεις
δεξιά|μικρογραφία|251x251εσ| Ο Κάμπελ το 2007
Μετά την αποχώρησή του από το ποδόσφαιρο, ο Κάμπελ έγινε όλο και πιο ενεργός στη βρετανική πολιτική. Το 2013 είπε ότι του άρεσε «η νοοτροπία των Εργατικών αλλά οι πολιτικές των Συντηρητικών». Το 2014, επέκρινε τις προτάσεις του Εντ Μίλιμπαντ για φόρο αρχοντικού σε ακίνητα αξίας άνω των 2 εκατ. £, αποκαλώντας το «τρέλα». Έχει επίσης δηλώσει ότι εξετάζει το ενδεχόμενο να ενταχθεί στο Συντηρητικό Κόμμα και θα ενδιαφερόταν να βοηθήσει το κόμμα να κερδίσει περισσότερη «μαύρη ψήφο».

Ο Κάμπελ επέκρινε την έλλειψη φυλετικής ποικιλομορφίας στην Ποδοσφαιρική Ομοσπονδία Αγγλίας και έγινε πρωτοσέλιδο εφημερίδων τον Μάρτιο του 2014, αφού ισχυρίστηκε ότι ο θεσμικός ρατσισμός από την πλευρά της Ομοσπονδίας σήμαινε ότι δεν επιλέχθηκε ποτέ για αρχηγός της Εθνικής Αγγλίας κατά τη διάρκεια της καριέρας του. Ο Κάμπελ είχε ονομαστεί ως αρχηγός της Αγγλίας σε ένα φιλικό αγώνα ενάντια στις Ηνωμένες Πολιτείες τον Μάιο του 2005 υπό τον Σβεν-Γιόραν Έρικσον, ωστόσο αντικαταστάθηκε από τον Ζατ Νάιτ στο ημίχρονο μετά από έναν τραυματισμό στον αστράγαλο.

Τον Φεβρουάριο του 2015, ο Κάμπελ επιβεβαίωσε την πρόθεσή του να διεκδικήσει την υποψηφιότητα του Συντηρητικού Κόμματος για Δήμαρχος του Λονδίνου στις εκλογές του 2016. Στον κατάλογο των τεσσάρων υποψηφίων που επιλέχθηκαν τον Ιούλιο του 2015, ο Κάμπελ δεν προκρίθηκε.

Κατά τη διάρκεια του δημοψηφίσματος του 2016 για το εάν το Ηνωμένο Βασίλειο πρέπει να παραμείνει μέλος ή να αποχωρήσει από την Ευρωπαϊκή Ένωση, ο Κάμπελ υποστήριξε το Brexit.

## Στατιστικά σταδιοδρομίας

### Με συλλόγους

### Με εθνική

## Διακρίσεις

### Ως παίκτης
**Τότεναμ**

* Λιγκ Καπ Αγγλίας: 1998–99

**Άρσεναλ**

* Πρέμιερ Λιγκ: 2001–02, 2003–04
* Κύπελλο Αγγλίας: 2001–02, 2002–03, 2004–05
* Κομιούνιτι Σιλντ: 2002
* ΟΥΕΦΑ Τσάμπιονς Λιγκ: Φιναλίστ, 2005–06

**Πόρτσμουθ**

* Κύπελλο Αγγλίας: 2007–08

**Αγγλία Κ19**

* Ευρωπαϊκό Πρωτάθλημα Κ19: 1993

**Αγγλία Κ21**

* Φεστιβάλ Ποδοσφαίρου της Τουλόν: 1994

**Ατομικές**

* Ομάδα της Χρονιάς στην Πρέμιερ Λιγκ: 1998–99, 2002–03, 2003–04
* Κορυφαία Ομάδα του Παγκόσμιου Κυπέλλου: 2002
* Κορυφαία Ομάδα του Ευρωπαϊκού Πρωταθλήματος: 2004

## Παραπομπές


## Εξωτερικοί σύνδεσμοι

* 
* 
* Kids go Live  – φιλανθρωπική οργάνωση που ιδρύθηκε από τον Κάμπελ

Κατηγορία:Άγγλοι ποδοσφαιριστές
Κατηγορία:Αμυντικοί ποδοσφαιριστές
Κατηγορία:Άγγλοι τζαμαϊκανής καταγωγής
Κατηγορία:Ποδοσφαιριστές Εθνικής Αγγλίας Κ18
Κατηγορία:Ποδοσφαιριστές Εθνικής Αγγλίας Κ21
Κατηγορία:Ποδοσφαιριστές Εθνικής Αγγλίας Β
Κατηγορία:Ποδοσφαιριστές Εθνικής Αγγλίας
Κατηγορία:Ποδοσφαιριστές Ευρωπαϊκού Πρωταθλήματος 1996
Κατηγορία:Ποδοσφαιριστές Παγκοσμίου Κυπέλλου 1998
Κατηγορία:Ποδοσφαιριστές Ευρωπαϊκού Πρωταθλήματος 2000
Κατηγορία:Ποδοσφαιριστές Παγκοσμίου Κυπέλλου 2002
Κατηγορία:Ποδοσφαιριστές Ευρωπαϊκού Πρωταθλήματος 2004
Κατηγορία:Ποδοσφαιριστές Παγκοσμίου Κυπέλλου 2006
Κατηγορία:Ποδοσφαιριστές Τότεναμ Χότσπερ
Κατηγορία:Ποδοσφαιριστές Πρέμιερ Λιγκ
Κατηγορία:Ποδοσφαιριστές Άρσεναλ
Κατηγορία:Ποδοσφαιριστές Πόρτσμουθ ΦΚ
Κατηγορία:Ποδοσφαιριστές Νοτς Κάουντι
Κατηγορία:Ποδοσφαιριστές Φούτμπολ Λιγκ (Αγγλία)
Κατηγορία:Ποδοσφαιριστές Νιούκασλ Γιουνάιτεντ
Κατηγορία:Άγγλοι προπονητές ποδοσφαίρου
Κατηγορία:Προπονητές ποδοσφαίρου Μάκλσφιλντ Τάουν ΦΚ
Κατηγορία:Προπονητές ποδοσφαίρου Σάουθεντ Γιουνάιτεντ